ইসলামাইজেশন বা ইসলামী রাষ্ট্রবিপ্লবের পথে দ্বিতীয় যে কাজটিকে অতি গুরুত্বপূর্ণ তা হলো একতা। মুসলমানের মিশন শুধু্ ইসলামি রাষ্ট্র নির্মান নয়, এটি সভ্যতা নির্মানের কাজ। এ কাজ একার নয়, সবার। তথা প্রতিটি ঈমানদারের। তাই ইসলামের প্রতিষ্ঠার লক্ষে যারা আগ্রহী তাদের সবাইকে খুঁজে বের করা এবং তাদের সাথে একতাবদ্ধ হওয়াও ঈমানী দায়িত্ব। মুসলমানের কাজ শুধু আল্লাহর দ্বীনকে জানা নয়,বরং সেসব বান্দাহদেরও জানা যারা আল্লাহর দ্বীনে বিশ্বাস করে এবং সেটির প্রতিষ্ঠা চায়। সমাজে নামায কায়েম করতে হলে যেমন অন্য নামাযীদের খুঁজতে হয়,তাদেরকে নিয়ে মসজিদ গড়তে হয় এবং নিয়মিত আযান ও নামাযের আয়োজন করতে হয়, তেমনি রাষ্ট্রে দ্বীনের প্রতিষ্ঠার লক্ষেও সহযাত্রীদের খুঁজতে হয়। কে কোন দলের, কে কোন ভাষার, কে কোন দেশের বা বর্ণের সে বিচার যেমন জায়নামাযে দাঁড়িয়ে চলে না, তেমনি সে ভেদ-বিচার চলে না ইসলামের পক্ষে আন্দোলন গড়ে তোলার ক্ষেত্রেও। ইসলামে এমন বাছ-বিচার হারাম। একতার শর্ত এ নয় যে, সব বিষয়ে সবাইকে একমত হতে হবে। এক্ষেত্রে শর্ত হলো, আল্লাহ ও তাঁর মহান রাসূলের উপর ঈমান এবং আল্লাহর দ্বীনের প্রতিষ্ঠা নিয়ে অটুট অঙ্গিকার। আল্লাহর দরবারে মূলতঃ সেগুলীরই হিসাব হবে। কোন দলের সদস্যভূক্তি বা কোন নেতার আনুগত্য নয়। আল্লাহর দ্বীন প্রতিষ্ঠার লড়াইয়ে সবার জন্যই দ্বার উম্মুক্ত। একই ট্রেনে কত বর্ণ, কত ভাষা ও কত বিশ্বাসের মানুষ একত্রে ভ্রমণ করে। সেখানে কোন বিরোধ দেখা দেয় না। একত্রে ভ্রমনের ক্ষেত্রে যেটি কাজ করে সেটি এক অভিন্ন গন্তব্যস্থলে দ্রুত পৌঁছানোর প্রেরণা। কেউই চায় না সে যাত্রা পথে কোন বিভেদ সৃষ্টি হোক। তাই আল্লাহর সান্নিধ্যে যারা তাঁর অনুগত বান্দাহ রূপে পৌছতে চায় তাদের মাঝেও এই দুনিয়ার জীবনে বিরোধের অবকাশ কোথায়? বিরোধ হতে পারতো সে লক্ষ্যে পৌঁছানোর পথ নিয়ে। কিন্তু পবিত্র কোরআনে মহান রাব্বুল আ’লামিন নিজেই যেখানে সে পথ বাতলিয়ে দিয়েছেন এবং রাসূলে পাক (সাঃ) সেটির প্রয়োগ করে দেখিয়েও গেছেন, ফলে তা নিয়ে বিরোধেরই বা অবকাশ কোথায়? বিরোধ তখনই শুরু হয়, যখন সে রোডম্যাপের সাথে নিজের বা নিজ-দলের বা নিজ ফেরকার এজেন্ডা এসে যোগ দেয়। মুসলমানদের মাঝে আজকের সকল অনৈক্য ও সকল বিপর্যের মূল কারণ, এই ব্যক্তি, দল, দেশ, ভাষা বা ফেরকাগত চেতনা। ঐক্যের লক্ষ্যে কাজ কারতে হলে অনৈক্যের এ কারণগুলো জানা জরুরী। রোগের কারণ জানা না থাকলে কি তার চিকিৎস্যা সম্ভব? অনৈক্যের কারণগুলো জানার পর সেগুলীর অপসারণেও উদ্যোগী হতে হবে। নতুন দলগড়া বা পুরাতন দলে যোগ দেওয়া -এ সমস্যার সমাধান নয়। বরং এতে সমস্যা আরো বাড়বে। বরং জনগণের মাঝে এ নিয়ে সচেতনতা বাড়াতে হবে। এমন দলীয় চেতনায় জড়িয়ে পড়ে সাধারণ মানুষ তখন সমস্যাকে আরো জটিলতর করবে। অতি মোখলেছ ব্যক্তিও তখন ঐসব দলীয় ট্রেনে গিয়ে উঠবে যারা বিগত প্রায় শত বছরেও ইসলামি রাষ্ট্রবিপ্লবের কোন সন্ধান দিতে পারেনি। মুসলিম উম্মাহর একতার ক্ষেত্রেও কোন ভূমিকা রাখেনি।